b"\n_START_ARTICLE_\nMuseu de Cer\xc3\xa0mica de Manises\n_START_SECTION_\nProc\xc3\xa9s de constituci\xc3\xb3\n_START_PARAGRAPH_\nEl Museu de Cer\xc3\xa0mica de Manises t\xc3\xa9 el seu orige en el llegat institu\xc3\xaft a favor de l'Ajuntament de Manises per Jos\xc3\xa9 Casanova Dalf\xc3\xb3 i Pilar Sanchis Causa. El matrimoni, tot i residir a Val\xc3\xa8ncia, era propietari d'una casa al carrer Sagrari de Manises i d'un gran nombre d'obres d'art i cer\xc3\xa0mica que, a la seua mort i per disposici\xc3\xb3 testament\xc3\xa0ria, van donar al poble amb la condici\xc3\xb3 de crear un museu municipal. L'acceptaci\xc3\xb3 del llegat va tindre lloc en la sessi\xc3\xb3 plen\xc3\xa0ria del dia 7 de mar\xc3\xa7 de 1962, en la qual tamb\xc3\xa9 es va decidir posar el nom de Jos\xc3\xa9 Casanova Dalf\xc3\xb3 a un dels carrers de Manises._NEWLINE_No obstant, la fundaci\xc3\xb3 de l'MCM es produiria anys m\xc3\xa9s tard, despr\xc3\xa9s d'un llarg per\xc3\xadode d'idees que no es van fer efectives fins al 1967, quan finalment el Museu es va constituir de manera oficial i va ser inaugurat. La creaci\xc3\xb3, un any abans, d'una Junta Local de Cultura i Art en el si de l'Ajuntament, impulsada per Jos\xc3\xa9 Mar\xc3\xada Moreno Royo i presidida per l'aleshores Regidor de Cultura Vicente Ferr\xc3\xads Soler, va donar l'impuls definitiu al projecte. Des d'ella es van posar en marxa les accions necess\xc3\xa0ries per fer realitat el Museu. D'una banda, adequar la casa dels Casanova Dalf\xc3\xb3 \xe2\x80\x93 Sanchis Causa com a espai expositiu, per a la qual cosa es van escometre diversos treballs de reforma al llarg de l\xe2\x80\x99any 1967. D'altra banda, realitzar els tr\xc3\xa0mits oportuns per tal de formalitzar la creaci\xc3\xb3 del Museu. D'aquesta manera, en la sessi\xc3\xb3 plen\xc3\xa0ria del dia 3 de novembre de 1967, la Corporaci\xc3\xb3 Municipal aprovava per unanimitat la constituci\xc3\xb3 oficial del Museu i dies m\xc3\xa9s tard, el diumenge 26 de novembre, se celebraven els actes inaugurals._NEWLINE_La inauguraci\xc3\xb3 del Museu es va fer coincidir amb el II Concurs de Cer\xc3\xa0mica organitzat per l\xe2\x80\x99Obra Sindical d\xe2\x80\x99Artesania, del qual, m\xc3\xa9s tard, es lliurarien els premis i diplomes corresponents. Va ser, per tant, un acte multitudinari al qual acudiren nombroses autoritats civils, militars i religioses, aix\xc3\xad com personalitats de la societat valenciana i del m\xc3\xb3n de la cer\xc3\xa0mica. La jornada es va organitzar en diverses parts. En primer lloc, es va dur a terme la benedicci\xc3\xb3 del Museu de c\xc3\xa0rrec del rector de la parr\xc3\xb2quia de Sant Joan Baptista, el senyor Bernardo Ba\xc3\xb1uls Fontana. Seguidament, l\xe2\x80\x99Alcalde de Manises, Francisco Gimeno Adri\xc3\xa1n i el Governador Civil i Cap Provincial del Movimiento, Antonio Rueda S\xc3\xa1nchez-Malo, van pronunciar sengles discursos. En acabar, es van visitar les sales del Museu, les quals acollien el llegat d'art i cer\xc3\xa0mica del matrimoni Casanova Dalf\xc3\xb3 - Sanchis Causa, aix\xc3\xad com les peces participants en el II Concurs de Cer\xc3\xa0mica de l\xe2\x80\x99Obra Sindical d\xe2\x80\x99Artesania. Els actes seg\xc3\xbcents es van desenvolupar a les depend\xc3\xa8ncies de l\xe2\x80\x99Ajuntament. Al sal\xc3\xb3 de sessions va tindre lloc l\xe2\x80\x99entrega de premis i diplomes als concursants de l\xe2\x80\x99esmentat certamen, aix\xc3\xad com una nova roda de discursos de les autoritats presents. Com a colof\xc3\xb3, la Corporaci\xc3\xb3 Municipal va oferir un vi d\xe2\x80\x99honor. El p\xc3\xbablic va ser obsequiat amb un pitxeret de cer\xc3\xa0mica produ\xc3\xaft a la f\xc3\xa0brica de Gimeno Mart\xc3\xadnez, del qual es conserva un exemplar al MCM, donat per Carlos Sanchis (MCM Inv. 4480). Aquesta pe\xc3\xa7a, decorada amb motius vegetals en policromia, portava la seg\xc3\xbcent inscripci\xc3\xb3 commemorativa: \xe2\x80\x9cMuseo Municipal de Manises. Noviembre 1967\xe2\x80\x9d.\n_START_SECTION_\nDes de 1970 fins a 1977\n_START_PARAGRAPH_\nJOS\xc3\x89 ROYO VILAR (Manises, 1934)_NEWLINE_P\xc3\xa8rit de Cer\xc3\xa0mica Art\xc3\xadstica per l\xe2\x80\x99Escola de Cer\xc3\xa0mica de Manises i empresari cer\xc3\xa0mic en aquesta ciutat, on va dirigir diverses f\xc3\xa0briques de cer\xc3\xa0mica i on ha desenvolupat tamb\xc3\xa9 una \xc3\xa0mplia labor art\xc3\xadstica com a dibuixant de portades de revistes i cartells de festes, panells de taulells, etc._NEWLINE_Va ser nomenat director del Museu de Cer\xc3\xa0mica de Manises per l\xe2\x80\x99alcalde de la ciutat Jos\xc3\xa9 Morat\xc3\xb3 Engu\xc3\xaddanos, a proposta dels components de la Junta del Museu, en la sessi\xc3\xb3 plen\xc3\xa0ria del dia 1 de juliol de 1970. En 1977, degut a les seues ocupacions particulars, va deixar el c\xc3\xa0rrec._NEWLINE_Durant els set anys al capdavant del Museu, es va centrar principalment en la recuperaci\xc3\xb3 de peces de cer\xc3\xa0mica, generalment fragments, soterrades al subs\xc3\xb2l de la ciutat per evitar el seu l\xe2\x80\x99espoli i incrementar amb elles els fons del Museu. Tamb\xc3\xa9 va tractar de fomentar l'arribada de peces a trav\xc3\xa9s de donacions, per a la qual cosa va establir contactes amb empreses de cer\xc3\xa0mica i ve\xc3\xafns de Manises._NEWLINE_El documental \xe2\x80\x9cVisita a Manises\xe2\x80\x9d que ell mateix va realitzar recull algunes imatges de l'interior del Museu als anys 70 i constitueix un valu\xc3\xb3s testimoni visual de la primera \xc3\xa8poca d'aquesta instituci\xc3\xb3.\n_START_SECTION_\nDes de 1977 fins a 1979\n_START_PARAGRAPH_\nENRIQUE SANISIDRO PAREDES (Riba-roja, 1950)_NEWLINE_Pintor, escultor i professor de l'Escola de Cer\xc3\xa0mica de Manises i de la Facultat de Belles Arts de Val\xc3\xa8ncia, centres on va realitzar la seua formaci\xc3\xb3. Actualment, t\xc3\xa9 el seu estudi al carrer Guillermo de Osma, n\xc3\xbam. 9, de Manises._NEWLINE_Va ser designat director del Museu de Cer\xc3\xa0mica de Manises per l\xe2\x80\x99alcalde de la ciutat Vicente Laporta Lorenzo, a proposta dels components de la Junta del Museu, en la sessi\xc3\xb3 plen\xc3\xa0ria del dia 28 de juliol de 1977. Va exercir el c\xc3\xa0rrec fins al mes de maig de 1979, quan va manifestar la seua impossibilitat de continuar al front del Museu per q\xc3\xbcestions de treball. Despr\xc3\xa9s de la seua cessaci\xc3\xb3, el nomenament d\xe2\x80\x99un nou director es va deixar en suspens._NEWLINE_L\xe2\x80\x99MCM conserva dos quadres pintats a l\xe2\x80\x99oli sobre llen\xc3\xa7 per Enrique, qui va ser tamb\xc3\xa9 l'autor del disseny del cartell del VII Concurs Nacional de Cer\xc3\xa0mica de Manises.\n_START_SECTION_\nDes de 1984 fins a 2013\n_START_PARAGRAPH_\nJOSEP P\xc3\x89REZ CAMPS (Cocentaina, 1948)_NEWLINE_Llicenciat en Belles Arts per la Universitat Polit\xc3\xa8cnica de Val\xc3\xa8ncia, membre de l'Acad\xc3\xa8mia Internacional de Cer\xc3\xa0mica i secretari de l'Associaci\xc3\xb3 Espanyola de Ceramologia._NEWLINE_Durant els anys 1980-81, va ser contractat com a conservador-restaurador per a la catalogaci\xc3\xb3 i estudi de les peces de l'MCM, fins que en 1982 va traure la pla\xc3\xa7a d\xe2\x80\x99Auxiliar T\xc3\xa8cnic de Museu convocada per l\xe2\x80\x99Ajuntament de Manises. Oficialment, es considera que va exercir com a director de l'MCM des de 1984, tot i que de facto feia temps que desenvolupava aquest c\xc3\xa0rrec, el qual va abandonar l'any 2013 amb la seua jubilaci\xc3\xb3._NEWLINE_Durant la seua direcci\xc3\xb3, el Museu va experimentar profundes transformacions, com la seua ampliaci\xc3\xb3 i reforma (1985-87) i la seua reordenaci\xc3\xb3 segons un pla museogr\xc3\xa0fic elaborat per ell mateix amb col\xc2\xb7laboraci\xc3\xb3 de Rafael Requena D\xc3\xadez. El seu pas pel Museu tamb\xc3\xa9 ha deixat nombrosos treballs d'investigaci\xc3\xb3, un avantprojecte per a la recuperaci\xc3\xb3 i conservaci\xc3\xb3 del barri d\xe2\x80\x99Obradors i la posada en marxa de campanyes sistem\xc3\xa0tiques d'excavacions i d'un r\xc3\xa8gim de protecci\xc3\xb3 en el casc antic de Manises.\n_START_SECTION_\nDes de 2013 fins a l'actualitat\n_START_PARAGRAPH_\nSARA BLANES IB\xc3\x81\xc3\x91EZ (Manises, 1958)_NEWLINE_P\xc3\xa8rita en Cer\xc3\xa0mica per l\xe2\x80\x99Escola de Cer\xc3\xa0mica de Manises, llicenciada en Belles Arts per la Universitat Polit\xc3\xa8cnica de Val\xc3\xa8ncia, restauradora del Museu de Cer\xc3\xa0mica de Manises i actual t\xc3\xa8cnica de l'MCM._NEWLINE_Va treballar de manera temporal en diverses ocasions al Museu, on va desenvolupar treballs de consergeria fins que l'any 1989 va aconseguir la pla\xc3\xa7a de restauradora de l'MCM convocada per l\xe2\x80\x99Ajuntament de Manises. Des de 1990, la restauraci\xc3\xb3 va ser la seua tasca al Museu, gr\xc3\xa0cies a la qual s'ha pogut consolidar i reconstruir gran part del patrimoni cer\xc3\xa0mic de la ciutat i ha sigut possible l'estudi i exposici\xc3\xb3 de moltes de les peces que hui en dia ocupen les vitrines del Museu. _NEWLINE_L'any 2013, va deixar en segon pla aquesta labor per asumir la direcci\xc3\xb3 del Museu. Els seu projecte es centra en l'adaptaci\xc3\xb3 de l'MCM a les noves funcions dels museus i a les recents necessitats del p\xc3\xbablic. \xc3\x89s per aix\xc3\xb2 que gran part del seu treball t\xc3\xa9 com a finalitat contextualitzar i interpretar d'una manera m\xc3\xa9s actual la col\xc2\xb7lecci\xc3\xb3 per aconseguir la seua comprensi\xc3\xb3 m\xc3\xa9s amena i efica\xc3\xa7. En aquest sentit, aposta per que el Museu siga un lloc on es combinen l'entreteniment i l'aprenentatge, a trav\xc3\xa9s de l'organitzaci\xc3\xb3 d'activitats de car\xc3\xa0cter divers per\xc3\xb2 amb un objectiu com\xc3\xba: implicar a la comunitat i que el Museu es convertisca en un projecte no nom\xc3\xa9s institucional sin\xc3\xb3 tamb\xc3\xa9 social. Algunes d'aquestes activitats s\xc3\xb3n l'exposici\xc3\xb3 bianual amb peces cedides temporalment pels ve\xc3\xafns del poble i la celebraci\xc3\xb3 anual del Dia Internacional dels Museus amb tallers per a xiquets. D'altra banda, Sara def\xc3\xa9n que la labor del Museu ha de transcendir les seues quatre parets i incloure tots aquells recursos patrimonials vinculats amb la producci\xc3\xb3 cer\xc3\xa0mica que encara existeixen als carrers de Manises per tal de con\xc3\xa9ixer-los i conservar-los.\n_START_SECTION_\nEdifici\n_START_PARAGRAPH_\nEl Museu de Cer\xc3\xa0mica de Manises est\xc3\xa0 ubicat en un edifici del casc antic de la ciutat de Manises compost per dos immobles annexos que formen una \xc3\xbanica edificaci\xc3\xb3. D'una banda, la casa del carrer Sagrari n\xc2\xba 22, on es situa l'entrada principal. Es tracta d'un habitatge del segle XVIII, al\xc3\xa7ada a finals d'eixa cent\xc3\xbaria per Bernardo Ferraro i Mar\xc3\xada Rosa Causa, un important matrimoni d'ascend\xc3\xa8ncia genovesa dedicat al comer\xc3\xa7 de seda a la ciutat de Val\xc3\xa8ncia. A imitaci\xc3\xb3 de les cases senyorials de la capital, aquesta construcci\xc3\xb3 consta de planta baixa i dos altures que s\xe2\x80\x99articulen mitjan\xc3\xa7ant una escala interior en forma d\xe2\x80\x99espiral. A l\xe2\x80\x99exterior, la fa\xc3\xa7ana deixa traslluir aquesta estructura a trav\xc3\xa9s dels seus elements: gran portalada central d\xe2\x80\x99acc\xc3\xa9s a la planta baixa; tres balcons per cada altura amb reixes de forja amb tornapuntes i decoraci\xc3\xb3 amb taulells pol\xc3\xadcroms tamb\xc3\xa9 de finals del segle XVIII per la part inferior; remat amb r\xc3\xa0fel d\xe2\x80\x99ample vol amb entrevigat. Va ser llegada a l'Ajuntament de Manises pels seus \xc3\xbaltims propietaris, Jos\xc3\xa9 Casanova Dalf\xc3\xb3 i Pilar Sanchis Causa amb la intenci\xc3\xb3 de ser destinada a museu municipal._NEWLINE_D'altra banda, una construcci\xc3\xb3 de mitjan dels anys huitanta que es situa sobre l'espai que antigament ocupava el pati posterior de la casa. Es tracta d'una edificaci\xc3\xb3 d'estructura i aspecte contemporanis, amb tres altures (semisoterrani, planta baixa i primera) que, adossada a la casa i amb fa\xc3\xa7ana recaient al carrer Nord n\xc2\xba 11, forma amb aquesta un \xc3\xbanic conjunt de 1.218 m2. La seua construcci\xc3\xb3 \xc3\xa9s fruit de la necessitat de reforma i ampliaci\xc3\xb3 del Museu que, despr\xc3\xa9s d'un primer projecte fallit en 1975, va donar lloc a un nou pla arquitect\xc3\xb2nic redactat per Vicente Lerma Rodrigo i Jos\xc3\xa9 R. Sanchis Solsona l'any 1983 i executat finalment entre 1985-87.\n_START_SECTION_\nPrimers anys (1967-1983)\n_START_PARAGRAPH_\nEl per\xc3\xadode compr\xc3\xa9s entre 1967 i 1970 va ser una etapa de reformes i obres de reparaci\xc3\xb3 i condicionament a l'edifici llegat pel matrimoni Casanova Dalf\xc3\xb3 \xe2\x80\x93 Sanchis Causa, necess\xc3\xa0ries per a adaptar aquesta habitaci\xc3\xb3 amb dos segles d'antiguitat a la seua nova funci\xc3\xb3 cultural com a Museu.  _NEWLINE_Les primeres obres, dutes a terme al llarg de l'any 1967, van permetre la inauguraci\xc3\xb3 del Museu a finals d\xe2\x80\x99eixe any. Es van concentrar en la planta baixa i van consistir en diversos treballs d\xe2\x80\x99obra, fontaneria, pintura i electricitat. A m\xc3\xa9s, es va realitzar la pavimentaci\xc3\xb3 i el xapat de la cuina i del vest\xc3\xadbul, treball del qual es va encarregar la f\xc3\xa0brica de Jos\xc3\xa9 Gimeno Mart\xc3\xadnez. La cuina, amb una decoraci\xc3\xb3 en taulelleria que reprodueix l\xe2\x80\x99estil de la cer\xc3\xa0mica popular valenciana dels segles XVIII-XIX i dedicada a la mem\xc3\xb2ria de Jos\xc3\xa9 Gimeno Mart\xc3\xadnez, va ser i segueix sent una de les imatges m\xc3\xa9s conegudes de l'MCM._NEWLINE_Les obres van continuar una vegada inaugurat el Museu, com ho demostren els pagaments a qu\xc3\xa8 va fer front l\xe2\x80\x99Ajuntament de Manises en els anys 1968 i 1969 a c\xc3\xa0rrec de la partida destinada al Museu. \xc3\x89s per aix\xc3\xb2 que, dos anys despr\xc3\xa9s de l\xe2\x80\x99obertura del Museu, concretament el 4 de maig de 1969, es va fer una nova inauguraci\xc3\xb3 de la planta baixa. Per a l'acte, es va editar un cat\xc3\xa0leg que recollia la col\xc2\xb7lecci\xc3\xb3 que en eixe moment s\xe2\x80\x99exhibia als visitants i que estava formada per 301 peces. Prompte van comen\xc3\xa7ar tamb\xc3\xa9 treballs de reforma en els pisos alts, la qual cosa va donar lloc a una nova inauguraci\xc3\xb3 el 10 de juliol de 1970._NEWLINE_Amb el temps, l'increment de les col\xc2\xb7leccions va posar de manifest que l'edifici era un espai insuficient per a l'exposici\xc3\xb3 adequada de les peces. D'aquesta manera, a principis de 1974 es va contemplar per primera vegada la idea d\xe2\x80\x99ampliar el Museu, \xc3\xa9s a dir, d\xe2\x80\x99augmentar la seua superf\xc3\xadcie amb la construcci\xc3\xb3 de nous espais. Es va efectuar aix\xc3\xad la redacci\xc3\xb3, per part de l'arquitecte municipal Rafael Tom\xc3\xa1s Carrascosa, del primer projecte d\xe2\x80\x99ampliaci\xc3\xb3 del Museu, l'execuci\xc3\xb3 del qual no eixiria finalment endavant.\n_START_SECTION_\nRenovaci\xc3\xb3 (1983-1989)\n_START_PARAGRAPH_\nLa necessitat de reforma i ampliaci\xc3\xb3 del Museu va tindre definitivament resposta en 1983. Eixe any es presentava un nou projecte arquitect\xc3\xb2nic, redactat pels arquitectes Vicente Lerma i Jos\xc3\xa9 R. Sanchis Solsona i l'Ajuntament aconseguia els recursos necessaris per al finan\xc3\xa7ament de les obres. Concretament, el Consistori va fer una aportaci\xc3\xb3 econ\xc3\xb2mica de 8.492.393 pessetes, mentre que la Diputaci\xc3\xb3 Provincial va concedir una subvenci\xc3\xb3 de 7.430.843 pessetes gr\xc3\xa0cies a la inclusi\xc3\xb3 de l'obra en el seu Programa d\xe2\x80\x99Instal\xc2\xb7lacions Culturals. Per \xc3\xbaltim, el Ministeri d\xe2\x80\x99Administraci\xc3\xb3 Territorial va contribuir amb una ajuda de 5.307.746 pessetes. _NEWLINE_Els treballs de reforma i ampliaci\xc3\xb3 de l\xe2\x80\x99MCM van donar comen\xc3\xa7ament en mar\xc3\xa7 de 1985 i es van prolongar fins a l'any 1987. El projecte va suposar augmentar les dimensions del Museu fins als 1.218 m\xc2\xb2, la qual cosa es va fer creant amb l'edifici antic un espai unitari que permetia establir un recorregut seq\xc3\xbcencial en espiral ascendent (idoni per a l\xe2\x80\x99exposici\xc3\xb3 cronol\xc3\xb2gica de la col\xc2\xb7lecci\xc3\xb3) i incloent nous serveis com un taller de restauraci\xc3\xb3, magatzems, biblioteca i sala d\xe2\x80\x99usos m\xc3\xbaltiples. A m\xc3\xa9s, es va efectuar una restauraci\xc3\xb3 de l'edifici antic, del qual es van eliminar els elements arquitect\xc3\xb2nics afegits i es van tractar de recuperar i conservar els elements i sistemes constructius originals. _NEWLINE_Coincidint amb l\xe2\x80\x99inici de les obres, l\xe2\x80\x99aleshores director de l'MCM Josep P\xc3\xa9rez Camps va comen\xc3\xa7ar a redactar el projecte museogr\xc3\xa0fic del nou Museu. Es disposava aix\xc3\xad d'un pla raonat per a escometre l'organitzaci\xc3\xb3 i el muntatge del Museu una vegada conclosos els treballs de reforma i ampliaci\xc3\xb3. La seua execuci\xc3\xb3 es va dividir en dues fases i es va desenvolupar entre els anys 1987 i 1989. La presentaci\xc3\xb3 oficial de la renovada arquitectura i museografia de l'MCM va tindre lloc el dia 9 d\xe2\x80\x99octubre de 1989, data en qu\xc3\xa8 es van celebrar els actes d'inauguraci\xc3\xb3.\n_START_SECTION_\nOrigen i increment\n_START_PARAGRAPH_\nLa col\xc2\xb7lecci\xc3\xb3 inicial del Museu de Cer\xc3\xa0mica de Manises la van constituir els objectes d'art i cer\xc3\xa0mica que, junt amb l'edifici, van ser llegats a l'Ajuntament de Manises per Jos\xc3\xa9 Casanova Dalf\xc3\xb3 i Pilar Sanchis Causa. Es tractava d'un conjunt heterogeni d'obres entre les quals hi havia peces de cer\xc3\xa0mica, aix\xc3\xad com de vidre i metall, pintures, etc. L'escriptura d'entrega del llegat recollia el seu inventari i valoraci\xc3\xb3, la qual es va estimar en un preu de 8.000 pessetes. _NEWLINE_Respecte al fons de cer\xc3\xa0mica, existia una bona mostra de peces del segle XIX i de finals del segle XX. Tanmateix, eren escasses les obres dels segles XV al XVIII i de principis del segle XX. Amb els anys, l'incipient repertori cer\xc3\xa0mic ha crescut i s'ha especialitzat amb un objectiu: formar una col\xc2\xb7lecci\xc3\xb3 representativa de cadascun dels per\xc3\xadodes pels quals ha travessat la producci\xc3\xb3 de cer\xc3\xa0mica a Manises durant els seus m\xc3\xa9s de 700 anys d'activitat ininterrompuda._NEWLINE_Les principals vies d'entrada d'obres al Museu han estat i continuen sent les excavacions efectuades al subs\xc3\xb2l de la ciutat aix\xc3\xad com les donacions de ve\xc3\xafns i fabricants de la localitat. Una gran part de les peces del Museu, sobretot dels segles XIV al XVII, s\xc3\xb3n restes arqueol\xc3\xb2giques recuperades dels abundants testars on els tallers de cer\xc3\xa0mica de la ciutat dipositaven les peces trencades i defectuoses. Degudament restaurades, moltes d'elles formen part de l'exposici\xc3\xb3 permanent. Tamb\xc3\xa9 gr\xc3\xa0cies a la vigil\xc3\xa0ncia dels enderrocaments s'han pogut rescatar nombroses peces de cer\xc3\xa0mica integrada en l'arquitectura, principalment dels segles XIX i XX. Pel que fa a les donacions, van ser molt importants ja des de l'obertura del Museu, com es despr\xc3\xa9n de documents i not\xc3\xadcies dels primers anys d'exist\xc3\xa8ncia del Museu on els seus responsables demanen la col\xc2\xb7laboraci\xc3\xb3 dels ve\xc3\xafns del poble per augmentar la col\xc2\xb7lecci\xc3\xb3. Des d'aleshores, el foment de les donacions ha sigut constant i han sigut molts els particulars i productors de cer\xc3\xa0mica amb els quals el Museu s'ha posat en contacte._NEWLINE_Menys nombroses per\xc3\xb2 no menys importants han sigut les adquisicions. Supeditades als recursos econ\xc3\xb2mics del Museu, cada any es destina una quantitat per a la compra de peces. Es tracta de compres selectives i raonades amb les quals es completen els buits que existeixen en els fons del Museu i que completen a poc a poc la col\xc2\xb7lecci\xc3\xb3. El Museu compta tamb\xc3\xa9 amb dip\xc3\xb2sits d'institucions o particulars que, sense perdre la propietat sobre les obres, han decidit entregar-les temporalment a l'MCM per a la seua cust\xc3\xb2dia i exposici\xc3\xb3._NEWLINE_Per \xc3\xbaltim, des de 1972, els fons augmenten regularment per la celebraci\xc3\xb3 del Concurs Nacional de Cer\xc3\xa0mica de Manises, cert\xc3\xa0men que l'any 1993 es va convertir en Biennal Europea de Cer\xc3\xa0mica i des del 2001 \xc3\xa9s una biennal de car\xc3\xa0cter internacional. Les obres premiades en les diferents edicions d'aquests concursos passen a ser propietat de l'Ajuntament de Manises i ingressen al Museu per a la seua conservaci\xc3\xb3._NEWLINE_El resultat \xc3\xa9s un patrimoni cer\xc3\xa0mic de m\xc3\xa9s de 5.500 peces produ\xc3\xafdes principalment a Manises, amb una cronologia que compr\xc3\xa9n des del segle xiv fins al xx, aix\xc3\xad com cer\xc3\xa0mica contempor\xc3\xa0nia de creaci\xc3\xb3 i un conjunt de quasi 1.400 eines i utensilis emprats en els processos de fabricaci\xc3\xb3 i decoraci\xc3\xb3 de la cer\xc3\xa0mica en la localitat. A m\xc3\xa9s, el Museu alberga, per la seua import\xc3\xa0ncia i influ\xc3\xa8ncia en la cer\xc3\xa0mica local, mostres de produccions no exclusivament maniseres: taulelleria pol\xc3\xadcroma procedent de f\xc3\xa0briques de la ciutat de Val\xc3\xa8ncia, peces confeccionades a l'Alcora i, dins de l'apartat de cer\xc3\xa0mica d'art, obres dels artistes Alfons Blat i Arcadi Blasco i una representaci\xc3\xb3 dels treballs premiats en la Biennal Internacional de Cer\xc3\xa0mica de Manises.\n_START_SECTION_\nSala Vest\xc3\xadbul\n_START_PARAGRAPH_\nConstitueix la primera sala del Museu. Ocupa l'espai destinat a cuina-menjador de l'edifici original constru\xc3\xaft en 1787. Durant les intervencions dutes a terme en 1967 per a habilitar la casa d'habitaci\xc3\xb3 com a museu, es va revestir amb un alt s\xc3\xb2col de taulells amb escenes de cuina. Aquesta decoraci\xc3\xb3 reprodueix les produccions de les f\xc3\xa0briques valencianes del segle XVIII i va ser realitzada pel taller de Jos\xc3\xa9 Gimeno Mart\xc3\xadnez, ceramista local i precursor de la recuperaci\xc3\xb3 historicista de la taulelleria valenciana i de la pisa popular manisera dels segles XVIII-XIX. Precisament, la sala es dedica a la seua mem\xc3\xb2ria, com es pot llegir en una inscripci\xc3\xb3 colocada sobre el fumeral: \xe2\x80\x9cSala del Ceramista Manisero Jos\xc3\xa9 Gimeno Mart\xc3\xadnez. Artesano Ejemplar\xe2\x80\x9d. Per aquest motiu, el vest\xc3\xadbul alberga de manera permanent una selecci\xc3\xb3 de peces elaborades a la seua f\xc3\xa0brica entre 1935 i 1975, aix\xc3\xad com panells de taulells de tem\xc3\xa0tica religiosa pintats per seguidors de la seua escola. La sala s'utilitza tamb\xc3\xa9 per a presentar les \xc3\xbaltimes peces importants ingressades en el Museu i sol ser el lloc de benvinguda i introducci\xc3\xb3 a la visita per al p\xc3\xbablic, generalment els grups. Es tracta, potser, de la imatge m\xc3\xa9s coneguda i reconeixible de l'MCM.\n_START_SECTION_\nSala Tecnologia\n_START_PARAGRAPH_\nSala dedicada a explicar la tecnologia que envolta la cer\xc3\xa0mica de Manises al llarg dels seus m\xc3\xa9s de set-cents anys d'activitat continuada. L'exposici\xc3\xb3 es divideix en cinc apartats que, de manera resumida mostren els processos de producci\xc3\xb3 i les caracter\xc3\xadstiques t\xc3\xa8cniques m\xc3\xa9s importants: les argiles i la preparaci\xc3\xb3 de les pastes, la consecuci\xc3\xb3 de la forma, els vidriats, la decoraci\xc3\xb3 i la cocci\xc3\xb3. Tot a\xc3\xa7\xc3\xb2 es realitza mitjan\xc3\xa7ant fotografies i eines originals, entre les quals destaquen: una premsa de taulells de finals del segle XIX, procedent de la f\xc3\xa0brica de Leopoldo Mora; un forn per a la cocci\xc3\xb3 de reflex met\xc3\xa0l\xc2\xb7lic, al\xc3\xa7at per l'\xc3\xbaltim constructor de forns de tipus \xc3\xa0rab Jos\xc3\xa9 Rodrigo Cervera (Manises, 1909-1988); una maqueta d'una f\xc3\xa0brica de pisa de mitjan del segle XX, realitzada per Francisco T\xc3\xa1rrega Castellano. Es tracta d'un complement did\xc3\xa0ctic per entendre millor la col\xc2\xb7lecci\xc3\xb3 de cer\xc3\xa0mica hist\xc3\xb2rica de Manises que s'exposa a les restants sales del Museu. A m\xc3\xa9s, la sala serveix d'espai per a la celebraci\xc3\xb3 de diverses activitats com presentacions o confer\xc3\xa8ncies. Tamb\xc3\xa9 es poden veure en ella videos relacionats amb la cer\xc3\xa0mica, el Museu i diferents artistes, els quals s\xc3\xb3n projectats en un monitor de televisi\xc3\xb3 durant les visites.\n_START_SECTION_\nSala segles XIV-XVI\n_START_PARAGRAPH_\nLa seg\xc3\xbcent sala resulta d'especial rellev\xc3\xa0ncia per al Museu, doncs acull la cer\xc3\xa0mica manisera del per\xc3\xadode baix medieval, gr\xc3\xa0cies a la qual la ciutat ocupa un lloc privilegiat en la hist\xc3\xb2ria. Aquesta producci\xc3\xb3 procedeix, en la seua major part, de troballes i excavacions arqueol\xc3\xb2giques efectuades en el subs\xc3\xb2l Manises. Inclou una notable col\xc2\xb7lecci\xc3\xb3 de peces decorades en blau i una important mostra d'obres de reflex met\xc3\xa0l\xc2\xb7lic, tant blau i daurat com \xc3\xbanicament daurat. A m\xc3\xa9s, s'exposa una representaci\xc3\xb3 significativa, per la seua quantitat i qualitat, de taulells goticomud\xc3\xa8jars i paviments, el muntatge dels quals ha sigut realitzat tractant de respectar la seua disposici\xc3\xb3 original. Resulta tamb\xc3\xa9 de gran inter\xc3\xa9s la possibilitat de contemplar peces que presenten defectes sorgits durant alguna de les fases de la seua fabricaci\xc3\xb3.\n_START_SECTION_\nSala segles XVII-XVIII\n_START_PARAGRAPH_\nEn aquesta sala es pot contemplar la continuaci\xc3\xb3 de la producci\xc3\xb3 de cer\xc3\xa0mica de reflex met\xc3\xa0l\xc2\xb7lic a Manises durant els segles XVII-XVIII. \xc3\x89s possible apreciar les difer\xc3\xa8ncies respecte a les peces del per\xc3\xadode anterior i contemplar les s\xc3\xa8ries decoratives m\xc3\xa9s caracter\xc3\xadstiques d'aquesta \xc3\xa8poca, entre les quals abunda el tema del pardalot i la clavellina. Hi trobem, a m\xc3\xa9s, una col\xc2\xb7lecci\xc3\xb3 de cer\xc3\xa0miques decorades en blau o blau i morat, aix\xc3\xad com una mostra de la taulelleria pol\xc3\xadcroma realitzada a les f\xc3\xa0briques de la ciutat de Val\xc3\xa8ncia. D'aquesta producci\xc3\xb3 constitueix una mostra el mateix paviment de la sala, el qual pertany a l'edifici original constru\xc3\xaft l'any 1787.\n_START_SECTION_\nSala segle XIX\n_START_PARAGRAPH_\nLa sala es dedica a un segle, el XIX, durant el qual la producci\xc3\xb3 de cer\xc3\xa0mica local va aconseguir un nou auge despr\xc3\xa9s de superar el per\xc3\xadode de recessi\xc3\xb3 experimentat al llarg de les dos centuries anteriors. Pel que fa a les peces de forma, la principal producci\xc3\xb3 est\xc3\xa0 formada per objectes utilitaris d'\xc3\xbas dom\xc3\xa8stic -plats i gerres majorit\xc3\xa0riament- per\xc3\xb2 tamb\xc3\xa9 tenen una forta pres\xc3\xa8ncia els objectes merament decoratius. En general, es tracta de cer\xc3\xa0miques realitzades amb bona t\xc3\xa8cnica i una est\xc3\xa8tica popular, executades amb pinzellada ferma i vibrant colorit. Respecte a la cer\xc3\xa0mica de revestiment, trobem mostres de la taulelleria realitzada a les f\xc3\xa0briques maniseres despr\xc3\xa9s d'un par\xc3\xa8ntesi de m\xc3\xa9s de dos segles. La recuperaci\xc3\xb3 de l'elaboraci\xc3\xb3 de taulells a Manises va estar vinculada a la figura de Rafael Gonz\xc3\xa1lez Valls (1800-1853). Aquest industrial valenci\xc3\xa0 va obrir, en la d\xc3\xa8cada de 1840, una f\xc3\xa0brica de taulells que va actuar com a referent i est\xc3\xadmul, de manera que en la segona meitat del segle XIX van arribar a setze les f\xc3\xa0briques dedicades a aquest tipus de producci\xc3\xb3 a Manises. Les peces m\xc3\xa9s destacades de taulelleria s\xc3\xb3n: el grup de l\xc3\xa0pides mortu\xc3\xb2ries procedents de l'antic cementeri de Manises, la taulelleria de la f\xc3\xa0brica Rafael Gonz\xc3\xa1lez Valls i els panells recuperats de la casa dels Huerta-Gallego, llar d'una fam\xc3\xadlia de taulellers de la localitat. Per \xc3\xbaltim, la sala dedica una de les seues vitrines a l'exposici\xc3\xb3 d'un conjunt d'obres realitzades a la Reial F\xc3\xa0brica de l'Alcora, amb la finalitat d'il\xc2\xb7lustrar la influ\xc3\xa8ncia que aquest focus cer\xc3\xa0mic de gran import\xc3\xa0ncia als segles XVIII-XIX va exercir en eixa \xc3\xa8poca sobre els obradors de Manises.\n_START_SECTION_\nSala segle XX\n_START_PARAGRAPH_\nEls seleccionats conjunts de peces que s'exposen en aquesta sala reflecteixen la industrialitzaci\xc3\xb3 i el bon nivell que aconsegueix la cer\xc3\xa0mica de Manises a la fi del segle XIX i que es consolida durant el primer ter\xc3\xa7 del XX. D'una banda, les mostres de taulells resumeixen les millores en aquest camp, com ara: l'automatitzaci\xc3\xb3 del premsat gr\xc3\xa0cies a la implantaci\xc3\xb3 de les premses semiautom\xc3\xa0tiques a partir de 1920; la substituci\xc3\xb3, en part, dels forns tradicionals intermitents pels de passatge a partir de 1930 i el perfeccionament de la decoraci\xc3\xb3 pel sistema de trepes i la incorporaci\xc3\xb3 de les decoracions en relleu i tubat. Cal destacar les branques, els s\xc3\xb2cols i els cartells publicitaris, d'estil modernista i art dec\xc3\xb3, realitzades en les f\xc3\xa0briques de Justo Vilar e Hijos, Jos\xc3\xa9 Mar\xc3\xada Verdejo, Leopoldo Mora i Francisco Lahuerta. D'altra banda, les peces de volum donen mostra de les innovacions que afectaren a la seua producci\xc3\xb3 i decoraci\xc3\xb3: la utilitzaci\xc3\xb3 de la pasta blanca calc\xc3\xa0ria d'aparen\xc3\xa7a semblant a la porcellana o la pisa feldesp\xc3\xa0tica; l'\xc3\xbas de motles d'escaiola per a simplificar el proc\xc3\xa9s de fabricaci\xc3\xb3 de peces en s\xc3\xa8rie i la utilitzaci\xc3\xb3 de les trepes i l'aer\xc3\xb2graf per a les decoracions. D'entre els objectes de forma tenen una notable rellev\xc3\xa0ncia els de car\xc3\xa0cter historicista, especialment els d'estil hispano\xc3\xa0rab en reflex met\xc3\xa0l\xc2\xb7lic i els decorats en policromia sobre pasta blanca. Al final de la sala, una s\xc3\xa8rie de vitrines es dediquen de manera monogr\xc3\xa0fica a la producci\xc3\xb3 de joguets, botiges de fantasia, filtres d'aigua -sistemes Pasteur i Sina\xc3\xad- i a la porcellana, aquesta \xc3\xbaltima, introdu\xc3\xafda tardanament a Manises, a partir de 1943, en la f\xc3\xa0brica Cer\xc3\xa1micas la Hispania.\n_START_SECTION_\nSala Cer\xc3\xa0mica d'art\n_START_PARAGRAPH_\nL'\xc3\xbaltima sala del Museu es reserva a la cer\xc3\xa0mica art\xc3\xadstica, \xc3\xa9s a dir, a aquells objectes que deixen al marge la funci\xc3\xb3 utilit\xc3\xa0ria i decorativa que hist\xc3\xb2ricament ha tingut la mat\xc3\xa8ria cer\xc3\xa0mica per experimentar les seues possibilitats pl\xc3\xa0stiques i est\xc3\xa8tiques que permeten la creaci\xc3\xb3 d'obres d'art. D'aquesta nova manera d'entendre la cer\xc3\xa0mica en van ser precursors a la Comunitat Valenciana Alfons Blat (Benim\xc3\xa0met, 1904 - Val\xc3\xa8ncia, 1970) i Arcadi Blasco (Mutxamel, 1928 \xe2\x80\x93 Madrid, 2013), dels quals l'MCM compta amb una bona mostra d'obres ingressades per donaci\xc3\xb3, algunes d'elles exposades en aquesta sala. La cer\xc3\xa0mica de creaci\xc3\xb3 es troba tamb\xc3\xa9 representada en aquest espai a trav\xc3\xa9s d'una selecci\xc3\xb3 dels treballs premiats en el Concurs Nacional de Cer\xc3\xa0mica de Manises, certamen anual que es celebra des de 1972 i que amb els anys s'ha transformat en una biennal d'abast internacional. Una part de la sala s'utilitza tamb\xc3\xa9 per acollir exposicions temporals organitzades pel Museu.\n_START_SECTION_\nExposicions\n_START_PARAGRAPH_\nDONACIONS ANUALS DEL MUSEU DE CER\xc3\x80MICA_NEWLINE_Cada any, l'MCM organitza una exposici\xc3\xb3 on s'exhibeixen les obres que han passat a formar part del Museu gr\xc3\xa0cies a la seua donaci\xc3\xb3 per part dels ciutadans. La mostra serveix per a agra\xc3\xafr la labor dels donants en l'increment dels fons del Museu i en la conservaci\xc3\xb3 de la nostra cultura i hist\xc3\xb2ria._NEWLINE_PECES CEDIDES TEMPORALMENT PELS VE\xc3\x8fNS_NEWLINE_Cada dos anys i amb una tem\xc3\xa0tica diferent, l'MCM organitza una exposici\xc3\xb3 amb peces cedides temporalment pels ve\xc3\xafns. Des de l'inici d'aquesta activitat, el Museu ha acollit les seg\xc3\xbcents mostres: L'escuradeta (2014), Pedestals i Portatestos (2016) i Filtres i Sina\xc3\xads (2018). Es tracta d'una iniciativa molt important per al Museu, ja que serveix per donar a con\xc3\xa9ixer el ric patrimoni cer\xc3\xa0mic que encara es conserva a les cases dels ve\xc3\xafns del poble, aix\xc3\xad com per a estr\xc3\xa8nyer lla\xc3\xa7os amb la ciutadania.\n_START_SECTION_\nDia Internacional dels Museus (DIM)\n_START_PARAGRAPH_\nCada any des del 1977, l'ICOM (Consell Internacional de Museus) celebra el Dia Internacional dels Museus per a destacar la labor dels museus i concienciar a la ciutadania sobre el seu paper en el desenvolupament de la societat. Amb aquest motiu, els diferents museus organitzen activitats especials. Pel que fa a l'MCM, els \xc3\xbaltims anys ha apostat per donar la possibilitat als xiquets de les escoles infantils del poble de tindre el seu primer contacte amb el fang, per a la qual cosa ha oferit tallers de torn i modelatge.\n_START_SECTION_\nBiennal Internacional de Cer\xc3\xa0mica de Manises (BICM)\n_START_PARAGRAPH_\nOrganitzada per l'Ajuntament de Manises, la t\xc3\xa8cnica de l'MCM s'encarrega de la seua coordinaci\xc3\xb3 i es gestionada en la seua major part pel personal de l'MCM.\n_START_SECTION_\nVisites guiades\n_START_PARAGRAPH_\nL'MCM presta, per al p\xc3\xbablic en general, un servei de visites a trav\xc3\xa9s dels guies de turisme de l'Oficina de Turisme de Manises. Per a p\xc3\xbablic m\xc3\xa9s expert relacionat directament amb la mat\xc3\xa8ria (escoles de belles arts, de cer\xc3\xa0mica, de disseny) es realitzen visites especialitzades a c\xc3\xa0rrec de la t\xc3\xa8cnica del Museu.\n_START_SECTION_\nAltres activitats de car\xc3\xa0cter divers\n_START_PARAGRAPH_\nAl llarg de l'any, l'MCM tracta d'organitzar i acollir activitats culturals de diversa \xc3\xadndole per\xc3\xb2 amb una finalitat comuna: aconseguir una major contextualitzaci\xc3\xb3 de la col\xc2\xb7lecci\xc3\xb3. L'objectiu \xc3\xa9s oferir al p\xc3\xbablic una interpretaci\xc3\xb3 i una comprensi\xc3\xb3 dels fons del Museu diferent (m\xc3\xa9s l\xc3\xbadica, m\xc3\xa9s especialitzada,  etc.) a la que es pot obtindre d'una visita a l'\xc3\xbas pel Museu. Algunes d'aquestes activitats s\xc3\xb3n confer\xc3\xa8ncies, concerts, mostres d'indument\xc3\xa0ria, presentacions de llibres, etc.\n_START_SECTION_\nBiennal Internacional de Cer\xc3\xa0mica de Manises\n_START_PARAGRAPH_\nLa Biennal Internacional de Cer\xc3\xa0mica de Manises \xc3\xa9s la continuaci\xc3\xb3 del Concurs Nacional de Cer\xc3\xa0mica de Manises, celebrat per primera vegada l'any 1972. Aquest cert\xc3\xa0men, organitzat per l'Ajuntament de Manises amb el patrocini de la fam\xc3\xadlia Gallego Vilar, es va convertir en pocs anys en el concurs de cer\xc3\xa0mica contempor\xc3\xa0nia m\xc3\xa9s important de l'estat espanyol. La seua rellev\xc3\xa0ncia es reflecteix en l'evoluci\xc3\xb3 que ha experimentat des de la seua creaci\xc3\xb3 i que l'ha portat a transformar-se en un esdeveniment d'abast mundial. Els canvis cap a les dimensions i la transcend\xc3\xa8ncia actuals es poden dividir en dues etapes. La primera s'inicia en 1993, quan el concurs es converteix en Biennal Europea de Cer\xc3\xa0mica i amplia aix\xc3\xad el seu \xc3\xa0mbit d'actuaci\xc3\xb3, la qual cosa permet establir connexions amb la resta de pa\xc3\xafsos europeus. La segona es produeix en 2001, any en qu\xc3\xa8 s'internacionalitza i passa a ser Biennal Internacional de Cer\xc3\xa0mica. D'aquesta manera es materialitza l'aspiraci\xc3\xb3 d'augmentar plenament la seua projecci\xc3\xb3 i s'aconsegueix promocionar el nom de Manises com a ciutat ceramista a nivell mundial. _NEWLINE_Durant els seus m\xc3\xa9s de quaranta anys de vida, el concurs ha sigut un potent vehicle per redescobrir la cer\xc3\xa0mica com a mat\xc3\xa8ria de noves possibilitats art\xc3\xadstiques i ha ajudat a la difusi\xc3\xb3 d'una singular forma d'expressi\xc3\xb3 pl\xc3\xa0stica que comptava amb menys possibilitats dins de l'art contemporani. Ha servit tamb\xc3\xa9 per ampliar les refer\xc3\xa8ncies d'aquella ind\xc3\xbastria local que buscava una renovaci\xc3\xb3 i, en definitiva, ha aconseguit connectar tradici\xc3\xb3 i modernitat, enlla\xc3\xa7ant el passat de la cer\xc3\xa0mica tradicional i centen\xc3\xa0ria de Manises amb el present de l'art contemporani internacional. D'altra banda, el concurs ha perm\xc3\xa9s assolir un altre objectiu no menys important: dotar a l'MCM d'una col\xc2\xb7lecci\xc3\xb3 de cer\xc3\xa0mica contempor\xc3\xa0nia de primer nivell, ja que les obres premiades en les diferents edicions passen a ser propietat de l'Ajuntament de Manises i ingressen al Museu per a la seua conservaci\xc3\xb3 i exposici\xc3\xb3.\n_START_SECTION_\n50 aniversari\n_START_PARAGRAPH_\nA finals del mes de novembre de 2017, el Museu de Cer\xc3\xa0mica de Manises complia 50 anys de vida des que va obrir les seues portes el 1967. Mig segle durant el qual ha desenvolupat de manera ininterrompuda la seua activitat i ha dotat Manises d\xe2\x80\x99un espai de recuperaci\xc3\xb3, conservaci\xc3\xb3, investigaci\xc3\xb3, exposici\xc3\xb3 i difusi\xc3\xb3 de la que, fins fa unes d\xc3\xa8cades, va ser la seua ocupaci\xc3\xb3 fonamental: la cer\xc3\xa0mica. _NEWLINE_Els actes per celebrar aquesta efem\xc3\xa8ride es van iniciar el 2 de desembre de 2017, amb una cerim\xc3\xb2nia commemorativa i la projecci\xc3\xb3 d'un v\xc3\xaddeo promocional de l'MCM. A l'acte, es va presentar tamb\xc3\xa9 la programaci\xc3\xb3 cultural elaborada amb motiu del 50 aniversari i per la qual el Museu va acollir una intensa activitat al llarg de tot el 2018. _NEWLINE_D'una banda, amb la intenci\xc3\xb3 de difondre els fons del Museu, es van organitzar diverses exposicions: L\xe2\x80\x99obra d\xe2\x80\x99inici (mar\xc3\xa7 \xe2\x80\x93 juliol) on es va exhibir una mostra representativa dels objectes llegats pel matrimoni Casanova Dalf\xc3\xb3 \xe2\x80\x93 Sanchis Causa que van constituir el nucli inicial de les col\xc2\xb7leccions del Museu. Manises i Paterna (octubre - desembre) on es van mostrar obres tant de l'MCM com del Museu de Cer\xc3\xa0mica de Paterna amb l'objectiu de fer patents les similituds de la producci\xc3\xb3 cer\xc3\xa0mica de les dos ciutats. A m\xc3\xa9s, per estendre la imatge de l'MCM en l'exterior, un conjunt de huit panells publicitaris en cer\xc3\xa0mica, produ\xc3\xafts entre 1927-1936 a la f\xc3\xa0brica de Francisco Lahuerta mitjan\xc3\xa7ant la t\xc3\xa8cnica del tubat, van ser cedits en pr\xc3\xa9stec al Museu del Disseny de Barcelona per a formar part d'una exposici\xc3\xb3 temporal. Per \xc3\xbaltim, l\xe2\x80\x99exposici\xc3\xb3 Fotografies de l\xe2\x80\x99MCM va oferir al vest\xc3\xadbul de l'hospital de Manises una mostra fotogr\xc3\xa0fica d\xe2\x80\x99imatges del Museu._NEWLINE_D'altra banda, es va desenvolupar un pla de difusi\xc3\xb3 d\xe2\x80\x99activitats que, amb car\xc3\xa0cter divulgatiu, va incloure diferents activitats. La pe\xc3\xa7a del mes, amb la qual es va realitzar el comentari d'una s\xc3\xa8rie de peces que no es troben habitualment exposades a les sales del Museu, quasi totes recuperades en excavacions arqueol\xc3\xb2giques. Quatre confer\xc3\xa8ncies, celebrades amb una periodicitat trimestral, amb qu\xc3\xa8 es varen abordar diversos temes relacionats amb la hist\xc3\xb2ria i la cer\xc3\xa0mica de Manises. Finalment, tres visites comentades per diversos empla\xc3\xa7aments significatius de la hist\xc3\xb2ria de la localitat._NEWLINE_Per completar l'agenda d'actes del 50 aniversari de l\xe2\x80\x99MCM, van tindre lloc dues presentacions. En primer lloc, la de l\xe2\x80\x99associaci\xc3\xb3 Amics del Museu de Cer\xc3\xa0mica de Manises, entitat creada amb l\xe2\x80\x99objectiu de promoure accions culturals relacionades amb la missi\xc3\xb3 i l\xe2\x80\x99activitat del Museu i de col\xc2\xb7laborar en la difusi\xc3\xb3 i el desenvolupament de les seues tasques. En segon lloc, la presentaci\xc3\xb3 del cat\xc3\xa0leg de l\xe2\x80\x99MCM."